| Dólar de prata Thomas Alva Edison |
| --- |
|  |  |
| A/: Thomas Alva Edison cunha lámpada experimental na man. Marcas de ceca (P) e de gravador (DW).
Lendas: LIBERTY / Thomas Alva Edison / IN GOD WE TRUST | R/: Primeira lámpada eléctrica de Edison, de 1879, con raios de luz estilizados. Marca de gravador (JM).
Lenda: 125th ANNIVERSARY OF THE LIGHT BULB / 1879 2004 / UNITED STATES OF AMERICA / ONE DOLLAR / E PLURIBUS UNUM |
| * **Valor**: 1 dólar.
* **Gravador**: Donna Weaver (anv.) e John Mercanti (rev.).
* **Datas de emisión**: 2004
* **Ceca**: *US Mint*: Ceca de Filadelfia (P).
* **Tiraxe**: 303.205 exemplares.
* **Aliaxe**: 90 % prata e 10 % cobre.
* **Diámetro**: 38,1 mm.
* **Peso**: 26,73 g.
* **Espesor**: 2,8 mm.
* **Canto**: estriado.
 |

O **dólar de prata Thomas Alva Edison** é unha moeda conmemorativa, non circulante, emitida pola Casa da Moeda dos Estados Unidos en 2004 e cuñada pola Ceca de Filadelfia.

Esta moeda dun dólar foi autorizada pola Lei 105-331, do 31 de outubro de 1998, pola que se dispuxo a emisión dunha moeda na honra de Thomas Alva Edison, en conmemoración do 125 aniversario da invención da lámpada incandescente, en 1879.

Deseño
------

No anverso da moeda, deseñado e gravado por Donna Weaver, represéntase un retrato de medio corpo de Thomas Alva Edison que sostén coa súa man dereita unha lámpada eléctrica experimental. O seu nome completo, THOMAS ALVA EDISON, reprodúcese nas lendas do anverso da moeda, xunto cos lemas IN GOD WE TRUST ("En Deus confiamos") e LIBERTY ("Liberdade"), tradicionais das moedas estadounidenses.

Pola súa banda, o reverso, obra do gravador da *US Mint* John Mercanti, está caracterizado por un deseño da primeira lámpada eléctrica de Edison, de 1879, rodeada por uns raios de luz estilizados que irradian desde a lámpada. Completan o reverso unha inscrición alusiva ao aniversario conmemorado, 125th ANNIVERSARY OF THE LIGHT BULB / 1879 2004, así como o lema E PLURIBUS UNUM e as lendas alusivas ao nome do país e ao valor facial da moeda.

Produción e comercialización
----------------------------

A lei que autorizou a emisión destas moedas conmemorativas prevía unha tiraxe máxima de 500.000 exemplares. A moeda produciuse na Casa da Moeda de Filadelfia e a emisión estivo dispoñible para a súa adquisición por parte da poboación desde o 11 de febreiro ata o 30 de decembro de 2004. O seu lanzamento comercial foi presentado o 11 de febreiro no Museo do Instituto Edison en Dearborn, Míchigan, pola directora da Casa da Moeda dos Estados Unidos, Henrietta Holsman Fore.

A súa produción foi de 92.150 moedas na súa condición estándar e 211.055 en versión con acabamento especial (*proof*) o que fai un total de 303.205 exemplares.

Este dólar conmemorativo comercializouse aos prezos de 33 dólares en condición estándar e 37 en versión *proof*. Consonte a lei que autorizou a moeda, o beneficio acadado pola súa venda foi repartido entre as seguintes entidades, para o mantemento dos seus programas e das súas instalacións: Museo de Arte e Historia (Port Huron, Míchigan); Asociación do Lugar de Nacemento de Edison (Milan, Ohio); Servizo de Parques Nacionais dos Estados Unidos (West Orange, Nova Jersey); Museo Edison Plaza (Beaumont, Texas); Casa Museo de Inverno de Edison (Fort Myers, Florida); Instituto Edison (Dearborn, Míchigan); Torre Memorial Edison (Edison, Nova Jersey); e Salón da Historia da Electricidade (Schenectady, Nova York).

Recoñecementos
--------------

O dólar de prata do 250 aniversario de Tomas Jefferson foi recoñecido co Premio Moeda do Ano de 2006 á moeda de maior relevancia histórica emitida en 2004.

Notas
-----

1. 1 2  "Public Law 105-331 - OCT. 31, 1998". *Govinfo.gov*
2. 1 2 3 4 5  "Thomas Alva Edison Commemorative Coin". *United States Mint*.
3. 1 2  "United States Mint Helps Commemorate the 125th Anniversary of the Invention of the Light Bulb". *United States Mint*. 15 de outubro de 2004.
4. 1 2 3 4 5 6  "1 Dollar Thomas Alva Edison". *Numista.com*
5. ↑  "Thomas Alva Edison Commemorative Coin Available February 11". *United States Mint*. 29 de xaneiro de 2004.
6. ↑  "United States Mint Launches Sale of Edison Coin at Museum in Dearborn". *United States Mint*. 11 de febreiro de 2004.
7. ↑  "Historical Commemorative Coin Sales Figures: 2004 Thomas Alva Edison Silver Dollar". *United States Mint*.
8. ↑  Scarinci, D. (2015). *Coin of the Year: Celebrating Three Decades of the Best in Coin Design and Craftsmanship*. Krause Publications. ISBN 978-1-4402-4476-6

Véxase tamén
------------

### Outros artigos

* Moeda dun dólar estadounidense
* Moedas do dólar estadounidense
* Casa da Moeda dos Estados Unidos

### Ligazóns externas

* "2004 Thomas Edison Silver Dollar" (*ModernCommemoratives.com*)